**Toamna refugiaților**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nicicând n-au plâns atâtea frunze triste

Sub cerul unui singur anotimp,

Nicicând scenarii sumbre, alarmiste,

N-au dat atâtea drame-n contratimp.

Au explodat și Sirii și Irakuri

În sutele de mii de umbre vii,

În viețile pitite în rucsacuri,

În filele fierbinți de tragedii.

S-au ghemuit supuse frontiere

În calea uriașului puhoi,

Și două lumi privindu-se-n tăcere

Stau încă rezemate-n „voi” și „noi”.

Confuzia e mare, este ceață,

Și, licărind în beznă, ne-ntrebăm:

Să îi primim cum dragostea ne-nvață

Sau creștinismul să ni-l apărăm?

E mult prea mare semnul de-ntrebare

Și întunericul mult prea vârtos:

Este pericol de islamizare,

Sau șansa de-a-L primi ei pe Christos?

Dă-ne lumina Ta din ceruri, Doamne,

Asupra vieții-acestor desțărați,

Care-au încins cuptoru-acestei toamne:

Ne sunt dușmani sau, totuși, suntem frați?

Noi știm că loc e pentru toți în lume

Și am putea conviețui cu ei,

Dar am dori ca sfântului Tău Nume

Să I se-aducă slavă și-n moschei.

Simion Felix Marțian

Vulcan,13 octombrie 2015